বাংলাদেশ পরিবেশ আন্দোলন বা বাপার মুখপাত্র ইকবাল হাবিব ডয়চে ভেলেকে বলেন, শুধু ট্যানারি নয়, তাদের কেন্দ্র করে ছোট ছোট আরো অনেক অপরিকল্পিত কারখানা গড়ে উঠেছে৷ সেসব কারখানায় ট্যানারি কঠিন বর্জ্য, যেমন টুকরো চামড়া, গরুর হাড়, চর্বি, দাঁত – এগুলো পুড়িয়ে পোল্ট্রি ফিডসহ আরো নানা জিনিস তৈরি করা হয়৷ বলা বাহুল্য, এ সব কারখানার বিষাক্ত ধোঁয়া পুরো এলাকাকে আচ্ছন্ন করে ফেলে৷ তিনি জানান, ট্যানারি এবং এইসব ছোট ছোট কারখানার কারণে পুরো হাজারিবাগ এলাকার মানুষ,মাটি, পানি এবং বাতাস এখন বিষে আক্রান্ত৷ ইকবাল হাবিব বলেন, এর সঙ্গে পরিবেশ ও বুড়িগঙ্গাও বিষাক্ত হয়ে উঠেছে৷ কিন্তু কারখানাগুলির পরিবেশ, শ্রমিক নিরাপত্তা নিয়ে কেউ কথা বলছেন না৷